CELEX: E2020J0017
Language: sk
Date: 2021-11-10 00:00:00
Title: Rozsudok Súdu z 10. novembra 2021 vo veci E-17/20 Zvonimir Cogelja/Riaditeľstvo pre oblasť zdravotníctva (Embætti landlæknis), Voľný pohyb osôb a služieb – Smernica 2005/36/ES – Doklady o formálnej kvalifikácii – Vydávanie dokladov – Príslušný orgán 2022/C 69/12

10.2.2022   
            
            
               SK
            
            
               Úradný vestník Európskej únie
            
            
               C 69/12
            
         
      ROZSUDOK SÚDU
      z 10. novembra 2021
      vo veci E-17/20
      Zvonimir Cogelja/Riaditeľstvo pre oblasť zdravotníctva (Embætti landlæknis),
      
         
            Voľný pohyb osôb a služieb – Smernica 2005/36/ES – Doklady o formálnej kvalifikácii – Vydávanie dokladov – Príslušný orgán
         
      
      (2022/C 69/12)
      Vo veci E-17/20 Zvonimir Cogelja/Riaditeľstvo pre oblasť zdravotníctva (Embætti landlæknis) – ŽIADOSŤ o výklad smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, a najmä jej článku 25 v spojení s jej článkom 3 ods. 1 písm. c) a článkami 21 a 26 v znení prispôsobenom na účely Dohody o Európskom hospodárskom priestore na Súd EZVO podaná okresným súdom Reykjavíku (Héraðsdómur Reykjavíkur) podľa článku 34 Dohody medzi štátmi EZVO o zriadení dozorného úradu a súdu, Súd EZVO v zložení Páll Hreinsson, predseda, Per Christiansen (sudca spravodajca) a Bernd Hammermann, sudcovia, vyniesol 10. novembra 2021 rozsudok, ktorého výroková časť znie takto:
      Na to, aby príslušný orgán štátu EHP mohol vydať doklad o formálnej kvalifikácii na lekársku odbornú prípravu špecialistov v súlade s článkom 25 smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, musí byť schopný posúdiť a potvrdiť, či sú splnené požiadavky na vydanie dokladu o formálnej kvalifikácii. Je to možné, ak štát EHP ponúka na svojom území lekársku odbornú prípravu špecialistov, ktorá spĺňa minimálne požiadavky stanovené v smernici 2005/36/ES. V opačnom prípade musí mať daný príslušný orgán zavedený systém, ktorý zabezpečí overenie súladu s požiadavkami stanovenými v článku 25 smernice 2005/36/ES, napríklad učebný plán alebo jeho ekvivalent opisujúci komplexný program vzdelávania a odbornej prípravy. Ak takýto systém neexistuje, daný príslušný orgán nesmie vydať takýto doklad o formálnej kvalifikácii podľa smernice 2005/36/ES.